Source: http://mikkeli.cloudnc.fi/fi-FI/Toimielimet/Kaupunginvaltuusto/Kokous_2312017/Valtuustoaloite_Walttikortista(3172)
Timestamp: 2019-07-22 01:37:53+00:00
Document Index: 12015274

Matched Legal Cases: ['§ 7', '§ 3', '§ 4', '§ 5', '§ 6', '§ 8']

Valtuustoaloite Waltti-kortista | Mikkeli
Kokous 23.1.2017
Valtuustoaloite Waltti-kortista
Kaupunginvaltuusto, kokous 23.1.2017
§ 7 Valtuustoaloite Waltti-kortista
MliDno-2016-2125
Kaupunginvaltuusto, 10.10.2016
Valtuutetut Paavo Barck ja Tapani Korhonen esittivät 10.10.2016 valtuustoaloitteenaan otsikkoasiasta seuraavaa:
"Joukkoliikenteen Waltti lippujärjestelmä on periaatteessa erittäin hyvä. Kuitenkin sen toteuttamisessa on käyttäjän kannalta ollut koko ajan hankaluutena sekä aikataulujen että Waltti-kortin hankinnan vaikea saatavuus ja varsin sekava informointi kortin käytöstä.
Aikataulut on saatavilla vain esittelylehtisestä ja netistä. Mitä sitten, kun joku lähtee vanhasta muistista linja-autoasemalle ja yrittää saada selville, milloin lähtee esim. Anttolan bussi. Aikatauluja ei saa Matkahuollosta eikä nettiä ole käytettävissä. Miten käy satunnaisen matkailijan? Matka jää tekemättä.
Esittelylehtisen ja netin tekstit ovat vaikeaselkoisia ja tavallisen käyttäjän on vaikea saada selkoa lippujen käytöstä. Teksti on ilmeinen kirjoituspöytäversio.
Edellä esitettyihin vedoten esitämme, että Mikkelin kaupunki ja Ely-keskus ryhtyvät välittömästi toimenpiteisiin ja neuvotteluihin muiden yhteistyökumppaneiden kanssa niin, että aikataulut ovat linja-autoasemalla saatavilla ja seuraavaa esittelylehtistä tehtäessä se luetutetaan tavallisella kansalaisella selkokieliseksi, jossa selviää esim., mikä ero on henkilö- tai haltijakohtaisella lipulla ja kuka saa seniorikortin ja mille linjoille. Samoin tulee korttijärjestelmä yksinkertaistaa yhdeksi kaikkeen soveltuvaksi kortiksi.
Hetimmiten tulee käyttäjille informoida edellä mainitut aikataulut ja lippujärjestelmät siten, että ne ovat helposti saatavilla ja ymmärrettävissä esim. yksityiskohtaisella lehdistötiedotteella.
Tätä aloitetta ei tule vatuloida virastoissa, vaan aikataulut tulee saattaa linja-autoasemalle mitä pikimmiten ja tietoa järjestelmästä on ymmärrettävässä muodossa saatavilla kaikille kulkijoille.
Mikkelin Anttola
Tapani Korhonen"
Kaupunginhallitus, 31.10.2016
Kaupunginhallitus päättää lähettää aloitteen teknisen toimen valmisteltavaksi. Lisäksi kaupunginhallitus päättää, että vastaus aloitteeseen tulee käsitellä kaupunginhallituksessa viimeistään helmikuussa 2017.
Tekninen lautakunta, 13.12.2016
Päivi Toivari, logistiikkapäällikkö, paivi.toivari@mikkeli.fi
Teknisen toimen selvitys:
"Joukkoliikenteen Waltti-lippujärjestelmästä on tehty valtuustoaloite koskien tiedottamista ja Waltti-lipun käytön laajentamista koskemaan kaikkea joukkoliikennettä. Aloitteessa edellytetään Mikkelin kaupungin ja Pohjois-Savon Ely-keskuksen aloittavan neuvottelut yhteistyökumppaneiden kanssa aikataulutiedottamisen laajentamisesta myös heidän toimipisteisiinsä.
Waltti-lippujärjestelmä on valtakunnallinen joukkoliikenteen lippujärjestelmä, jonka Mikkelin kaupunki otti käyttöön 1.6.2016. Tuolloin ns. Waltti-liikenteenä aloitti Mikkelin kaupungin ylläpitämä joukkoliikenne. Waltti-lippu laajeni myös Pohjois-Savon Ely-keskuksen liikenteeseen 6.6.2016 alkaen. Näiden lisäksi alueella on ns. markkinaehtoista joukkoliikennettä. Asiointi- ja neuvontapisteenä toimii keskitetysti Mikkelin kaupungin Asiointipiste.
Tällä hetkellä Waltti-liikenteiden aikataulujulkaisut hoidetaan yhteistyössä kaupungin ja Ely-keskuksen kanssa. Neuvotteluja Matkahuollon Mikkelin toimipisteen kanssa aikatauluneuvonnasta on käyty, mutta toistaiseksi tuloksetta.
Mikkelin kaupunki järjesti 23.9.2016 joukkoliikenteen teemapäivän, jolloin esiteltiin ja jaettiin tietoa Waltti-lipusta ja kaupungin joukkoliikenteestä. Kaikessa neuvonnassa asiakas pyritään ohjaamaan asiointipisteeseen sekä kaupungin tai Ely-keskuksen www-sivuille. Aikataulujulkaisuja on saatavilla kaupungin palvelupisteissä, mm. kirjastoissa sekä liikennöitsijöiden autoissa, joissa myös kuljettajat opastavat ja neuvovat asiakkaita.
Mikkelin kaupunki sekä Ely-keskus toimittavat waltti-aikataulujulkaisuja matkakeskukselle asiakkaiden saataville. Matkahuolto on yksityinen taho, joka rahoittaa liikennöitsijäsopimusten kautta aikataulu- ym. palvelun. Mikkelin kaupungilla ei ole Matkahuollon kanssa sopimusta aikataulupalvelusta, joten aikataulujulkaisuja ei saada jakoon Matkahuollon kautta. Kaupunki etsii kuitenkin jatkuvasti uusia tiedottamiskanavia asiakkaiden palvelemiseksi. Kaupunki on marraskuussa päättänyt liittyä v. 2017 aloittavaan valtakunnalliseen Digitransit -reittioppaaseen, jossa aikataulu- ja reittitiedot ovat reaaliaikaisesti saatavilla. Järjestelmään voivat liittyä muutkin kuin Waltti-liikennettä tarjoavat liikennöitsijät."
Tekninen lautakunta antaa yllä olevan selvityksen Waltti-liikennettä koskevaan valtuustoaloitteeseen.
Kaupunginhallitus, 16.1.2017
Kaupunginhallitus esittää kaupunginvaltuustolle, että se merkitsee tietoonsa saatetuksi teknisen toimen selvityksen valtuutettujen Paavo Barckin ja Tapani Korhosen valtuustoaloitteeseen ja toteaa aloitteen loppuun käsitellyksi.
Kaupunginhallitus esittää, että kaupunginvaltuusto merkitsee tietoonsa saatetuksi teknisen toimen selvityksen valtuutettujen Paavo Barckin ja Tapani Korhosen valtuustoaloitteeseen ja toteaa aloitteen loppuun käsitellyksi.
§ 3 Eron myöntäminen Etelä-Savon sosiaali- ja terveyspalveluiden ky:n valtuuston varajäsenyydestä ja uuden varajäsenen valitseminen
§ 4 Savilahden Vanhaintukiyhdistys ry:n lainan maksuohjelman muutos
§ 5 Kiinteistötoimitusmaksun vahvistaminen vuodelle 2017
§ 6 Valtuustoaloite kohtuuhintaisten liikuntapalveluiden lisäämisestä 65+ ikäryhmille
§ 8 Valtuustoaloite sinisen biotalouden osaamiskeskuksen perustamisesta Mikkeliin (lisäpykälä)